**Formula 4 tiež súčasťou víkendu FIA ETRC**

**Orechová Potôň, 13. máj 2024 - Majstrovstvá Európy preteky ťahačov FIA ETRC budú 7.-9. júna jedným z hlavných podujatí sezóny na okruhu SLOVAKIA RING. Okrem nich sa o body do prestížneho TCR Eastern Europe, ale aj do Stredoeurópskej trofeje FIA pretekov Formuly 4 (F4 CEZ) pobije stredoeurópska špička. Pretekársky víkend okorenia aj GT-čka v rámci ESET CUPU.**

Séria F4 CEZ rastie z roka na rok. Nedávne preteky na okruhu Balaton Park ponúkli štrnásť pilotov Formuly 4 a ich počet ešte porastie. Medzi nimi je dokonca syn bývalého pilota F1 Alexa Wurza - Oscar Wurz. F4 je významnou kategóriou pre budúce hviezdy motoršportu. Zvyčajne im predchádza kariéra v motokárach a po nich pokračujú do výkonnejšej F3. S dávkou šťastia, talentu a peňazí aj do Formuly 2. Monoposty F4 nájdeme v rôznych regionálnych seriáloch.

Povedzme si niečo o samotnom aute: Tatuus F4 T-421 poháňa preplňovaný 1,4-litrový motor Abarth s max. výkonom 180 k a max. rýchlosťou presahujúcou 240 km/h. Agregát je spárovaný so šesťstupňovou sekvenčnou prevodovkou s radiacimi pádlami za volantom. Súťažia tu juniori - chlapci aj dievčatá vo veku od 15 rokov.

Min. hmotnosť auta je 500 kg bez pretekára (v prepočte 360 k na 1000 kg auto) - čo je hmotnosť monopostov Formuly 1 začiatkom 90. rokov min. storočia... Pirelli je oficiálny dodávateľ pneumatík a cena za jeden set gúm je 960 eur (plus DPH).

Typický pretekársky víkend F4 pozostáva z 30 min. tréningu, 20 min. kvalifikácie a troje 25 min. pretekov. Štartový rošt 1. pretekov určí kvalifikácia, rošt 2. pretekov výsledky z 1. pretekov. Rošt 3. pretekov určia výsledky z 1. pretekov, no prvých 4-8 miest štartuje v opačnom poradí, podľa žrebovania po 1. pretekoch.

Celkovo sú tu štyri klasifikácie: F4, F4 Rookie Rocket (nováčik roka), F4 Woman Trophy (ženy), F4 Team Trophy.

Prvé trofeje v tejto sezóne si na úvodnom podujatí v Maďarsku vybojovali Kirill Kutskov a dve víťazstvá minuloročný šampión Ethan Ischer. Švajčiar Ischer bral preteky len ako tréning pred Talianskou F4, kde tento rok preteká. Ako úradujúci šampión F4 CEZ totiž nemôže bodovať v tomto šampionáte (aby šancu dostali iní - ambíciou nie je držať sa v F4 dlhšie, než po prvý titul).

Kalendár seriálu F4 CEZ kopíruje TCR Eastern Europe:

27.–28.4. – Balaton Park
18.–19.5. – Red Bull Ring
8.–09.6. – Slovakia Ring
3.–04.8. – Most
7.–08.9. – Brno
21.–22.9. – Salzburgring

Ďalšie informácie nájdete na www.slovakiaring.sk, alebo aj www.f4-cez.com.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. V areáli nájdete tiež off-roadový polygón, Vojenské múzeum a posledným prírastkom je špičkové* ***Slovenské motokárové centrum.***

**GENERÁLNYM REKLAMNÝM PARTNEROM OKUHU SLOVAKIA RING JE OMV SLOVENSKO.**

**Ďalšie informácie:**

|  |  |
| --- | --- |
| Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |